SPRÁVA KOMISIE

Francúzsko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia prijala 20. marca 2020 oznámenie o aktivácii všeobecnej únikovej doložky Paktu stability a rastu. Doložka, ako sa stanovuje v článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj v článku 3 ods. 5 a článku 5 ods. 2 nariadenia (ES) č. 1467/97, uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles vyplývajúci z vypuknutia ochorenia COVID-19 súčasné podmienky umožňujú aktiváciu doložky. Ministri financií členských štátov vyjadrili 23. marca 2020 súhlas s hodnotením Komisie. Aktivácia všeobecnej únikovej doložky umožňuje dočasný odklon od postupu úprav smerujúcich k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Podľa údajov, ktoré francúzske orgány oznámili 31. marca 2020 a ktoré následne overil Eurostat, dosiahol deficit verejných financií vo Francúzsku v roku 2019 úroveň 3,0 % HDP, zatiaľ čo hrubý verejný dlh sa nachádzal na úrovni 98,1 % HDP, t. j. na tej istej úrovni ako v roku 2018. Podľa programu stability na rok 2020 Francúzsko plánuje v roku 2020 deficit na úrovni 9,0 % HDP, zatiaľ čo dlh sa plánuje na úrovni 115,2 % HDP.

Plánovaný deficit na rok 2020 predstavuje dôkaz prima facie o existencii nadmerného deficitu vymedzeného v Pakte stability a rastu.

Údaje za roky 2018 a 2019 okrem toho poukazujú na nedostatočný pokrok smerom k dodržaniu referenčnej hodnoty pre znižovanie dlhu, čo tiež poskytuje dôkaz prima facie o existencii nadmerného deficitu vymedzeného v Pakte stability a rastu.

Na základe uvedených skutočností preto Komisia vypracovala túto správu, v ktorej sa analyzuje, či Francúzsko dodržiava kritériá deficitu a dlhu stanovené v zmluve. Prihliada sa v nej na všetky závažné faktory, pričom sa náležite zohľadňuje zásadný hospodársky otras spojený s pandémiou COVID-19.

2.Kritérium deficitu

Na základe programu stability na rok 2020 sa očakáva, že deficit verejných financií Francúzska v roku 2020 dosiahne 9,0 % HDP, čo je výrazne nad referenčnou hodnotou 3 % HDP stanovenou v zmluve.

Plánované prekročenie referenčnej hodnoty uvedenej v zmluve v roku 2020 je výnimočné, pretože vyplýva z prudkého hospodárskeho poklesu. Konkrétne možno konštatovať, že zatiaľ čo opatrenia prijaté v boji proti pandémii COVID-19 predstavujú 1,9 % HDP, očakáva sa, že zhoršenie makroekonomickej situácie prispeje k plánovanému deficitu hodnotou 5,3 percentuálneho bodu HDP. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 8,2 %, čo povedie k deficitu verejných financií vo výške 9,9 % HDP. Účinok opatrení prijatých na zmiernenie účinkov pandémie na zvýšenie deficitu je rovnaký ako v plánoch vlády.

Na základe prognózy Komisie z jari 2020, v ktorej sa predpokladá, že deficit zostane v roku 2021 nad úrovňou 3 % HDP, by tak plánované prekročenie referenčnej hodnoty stanovenej v zmluve nebolo dočasné.

Možno teda konštatovať, že plánovaný deficit na rok 2020 je výrazne nad referenčnou hodnotou 3 % HDP stanovenou v zmluve. Plánované prekročenie sa považuje za výnimočné, ale nie dočasné, ako sa vymedzuje v zmluve a v Pakte stability a rastu. Z analýzy teda vyplýva, že kritérium deficitu vymedzené v zmluve a v nariadení (ES) č. 1467/97 prima facie nie je splnené.

Tabuľka 1: Deficit verejných financií a verejný dlh (% HDP)

Poznámka: MLSA – minimálna lineárna štrukturálna úprava; Zdroj: Eurostat, prognóza Komisie z jari 2020

3.Dlhové kritérium

Pomer verejného dlhu k HDP sa v rokoch 2018 a 2019 stabilizoval na úrovni 98,1 %. Dlh zvyšujúci účinok celkového primárneho deficitu a úrokových výdavkov bol kompenzovaný najmä rastom reálneho HDP a zvýšením deflátora HDP, a to účinkom menovateľa, ako aj miernym vplyvom zosúladenia dlhu a deficitu na zníženie dlhu.

Po zrušení postupu pri nadmernom deficite v júni 2018 sa na Francúzsko vzťahuje trojročné prechodné obdobie, počas ktorého má krajina zabezpečiť dostatočný pokrok smerom k dodržaniu referenčnej hodnoty pre znižovanie dlhu. Prechodné obdobie sa začalo v roku 2018 a skončí sa v roku 2020. S cieľom zabezpečiť nepretržitý a účinný pokrok smerom k dodržaniu referenčnej hodnoty počas prechodného obdobia by Francúzsko malo rešpektovať súčasne tieto dve podmienky týkajúce sa úpravy štrukturálneho salda: